Line Barfod (EL), 2006-04-20:
Indimellem, når man har fulgt den politiske debat og senest her omkring velfærdsreformforhandlingerne, kunne man få det indtryk, at der bare sådan er tale om nogle justeringer og computerberegninger osv.
Det er ikke meget, man som regel får at vide fra regeringen om, hvad det egentlig er for en vision, den har for fremtidens samfund.
Men beskæftigelsesministeren har jo for par et år siden til Børsen sagt meget klart, at regeringen har to vigtige redskaber: Det ene er skattestoppet, og det andet er bremsen på den offentlige økonomi.
Og når man så om 10 år har haft en vækst i det private forbrug på 20 pct. og i det offentlige forbrug på kun 5 pct., så har man dermed skabt et nyt Danmark.
Det er jo det, vi kan se med, at flere og flere tegner sundhedsforsikringer, så de kommer over på privathospitaler, at flere sætter deres børn i privatskoler osv.
Og dermed skaber regeringen et helt andet Danmark end det velfærdssamfund, som flere generationer har brugt kræfter på at bygge op.
Det bliver et samfund, hvor de, der har råd, de, der er inde på arbejdsmarkedet, kan have forsikringsordninger og brugerbetaling, mens de, der ikke har råd, er henvist til nogle udhulede offentlige tilbud.
Det hænger jo nøje sammen med kommunernes økonomi, fordi kommunerne forgæves prøver at leve op til at skabe en ordentlig offentlig service, men de må ikke for regeringen.
De skal overholde den dikterede lavvækstramme.
Senest er
Det er jo ikke, fordi vi står i en økonomisk situation, hvor vi mangler penge i samfundet.
Tværtimod har vi utrolig mange penge.
Vi kunne vælge at sige, at vi udbygger velfærdssamfundet, at vi lader væksten i den offentlige service, væksten ude i kommunerne følge væksten i privatforbruget.
Vi kunne vælge at fordele arbejdet, få ansat nogle af de mange arbejdsløse pædagoger og pædagogmedhjælpere til at tage sig af vores børn, ansætte mange flere hjemmehjælpere til at tage sig af de ældre osv.
Det vil stort set ikke koste noget for de offentlige kasser, fordi vi ville spare dagpengene, men regeringen vil ikke være med til at sende penge ud til kommunerne, så man reelt kan levere en ordentlig offentlig service, og så man reelt også kan have et kommunalt selvstyre.
Det er dybt problematisk, at man så ikke engang vil stå ved det, at man ikke engang offentligt fra regeringen vil sige, hvad det er for en samfund, man ønsker, lige bortset fra beskæftigelsesministeren, der en gang imellem fortæller om, hvad det egentlig er, man arbejder på, at man ønsker privatisering, markedsgørelse, og et samfund, der ser helt anderledes ud med hensyn til fordelingen.
Jeg synes, det ville klæde regeringen, at den ærligt fortæller det, så vi kunne have en åben debat, også om hvad det er for rammer, der stilles til rådighed for det kommunale selvstyre.
For når kommunerne ikke har økonomi til at levere en ordentlig service, så bliver det til, at man ude i kommunerne i stedet skal vælge, om det er offentlig service til børnene eller de ældre, man skal skære på.
Heldigvis er der jo flere og flere, der protesterer, og jeg håber, at vi også herhjemme kan se store mobiliseringer, som man har set både i Tyskland og Frankrig, imod de nedskæringer af velfærdssamfundet, som regeringen og Dansk Folkeparti er i gang med.